- GÉNESIS
- <
- 25
- >

25
Ceturacho Abrahampa wamrancuna cashan
(1Crón. 1.32–33)
1 Abrahamga jucwanpis yapapacuranraj. Chay warmipami jutin caran Cetura. 2 Chay warmicho caj wamrancuna caran: Zimram, Jocsán, Medán, Madián, Isbac, Shúa. 3 Jocsanpa wamrancuna caran Sebawan Dedán. Dedanpita mirajcuna caran Asur, Letus, Leum runacuna. 4 Madianpana wamrancuna caran: Efa, Efer, Hanoc, Abida, Elda. Llapan chaycunaga caran Abrahampa warmin Ceturapita mirajcunalla. 5 Abrahampa llapan ima-aycanpis caran Isaacllapämi. 6 Juc warmincunacho caj wamrancunataga wallca wallcalla ima-aycantapis raquiparan. Nircur Abrahamga waquin caj wamrancunata Isaacpita raquiran. Raquirmi shuyni tiyacunanpaj despacharan inti yagamunan caj-läman.
Abraham wañushan
7 Abrahamga cawaran pachac ganchis chunca pichgan (175) watayoj canancama. 8 Payga wañucur ñaupa wañoj castancunawan tincojna aywacuran. Pasaypa auquinna cashpan alli wañuypana wañucuranpis. 9 Isaacwan Ismael ishcan wamrancuna pampaycachiran Macpelacho caycaj machayman. Chayga caycan Mamrepita inti yagamunan caj-lächo, Het runa Zoharpa wamran Efronpa chacrancho. 10 Chay chacraga caran Het runapita Abraham rantishanmi.*Gén. 23.3–16 Abrahamga pampacuran warmin Sara pamparaycashan lädunman. 11 Abraham wañushanpitaga Isaactana Dios bindisyunta goran. Paymi tiyacuran Ricamaj Cawaj Diospa Pösun jutiyojpa ñaupancho.
Ismaelpita mirajcuna
(1Crón. 1.28–31)
12 Sarapa uywaynin Agarga Egipto warmimi caran. Paychömi caran Abrahampa wamran Ismael. 13 Ismaelpa wamrancunami mayurpita shullcacama caran cayno: Nebaiot, chaypita Cedar, Adbeel, Mibsam, 14 Misma, Duma, Massa, 15 Hadar, Temá, Jetur, Nafis, Cedema. 16 Chaycunami caran Ismaelpa chunca ishcay (12) wamrancuna. Paycunaga caran quiquin casta mirajcunacho munayniyoj mandaj. Chay mandajcunapa jutincuna cashannöllami trïbuncunapapis marcancunapapis jutin caran.
17 Ismael wañuran pachac quimsa chuncan ganchis (137) watayoj caycashancho. Wañucur paypis ñaupa wañoj castancunawan tincojna aywacuran. 18 Ismaelpita mirajcunami tiyaran Havila partipita Shur particama, Egipto nasyunpa chimpan Asiriaman aywanacama. Wauguincunawan chiquinacuycarpis Ismaelcunaga chaycho tiyacuran.
Esaüwan Jacob yurishan
19 Caypitami isquirbiraycan Abrahampa wamran Isaacpita mirajcunapa willapan: 20 Rebecawan majachacashan öra Isaacga caycaran chuscu chunca (40) watayoj. Betuelpa wamranmi caran Rebecaga. Y Labanpana pañin caran. Paycunaga Aram runacunami caran. Padan-aram partichömi tiyaran. 21 Rebecaga wamrata mana tariranchu. Chaymi Isaacga Tayta Diosta mañacuran warmin wawayoj cananpaj. Tayta Dios wiyaran Isaac ruwacushanta. Chaynöpami Rebecaga gueshyaj ricacuran. 22 Gueshyaj captin millish cashpan tacanacur pachanta fiyupa nanächiran. Chaymi Rebecaga yarpachacuran «Cayno captenga mijur wañucöman» nir. Chaymi imanir chayno ñacashantapis Tayta Diosta tapucuran.
23 Tapucuptin Tayta Dios niran:
«Gampa pachayquichöga caycan ishcay nasyunpämi.
Paycunaga manaräpis yurillarnami shuyni-shuyni cayta munaycan.
Jucajmi mas munayniyoj canga jucajpitaga.
Mayurnin cajmi canga shullcanpa munaynincho.»*Rom. 9.12
24 Rebeca gueshyacunan junaj chayamuptin gueshyacuran millishta. 25 Rimëru yurej cajmi caran cuyayllapaj puca ajcha, intëru cuerpunpis mishwa juntasha. Paytami jutinta churaparan Esaú*Esaú ninanga shaprasapa ninanmi. nishpan. 26 Esaüpa chaqui-talunninta charicusha guepantana yuriran wauguin. Chayno yurishanpitami jutinta churaparan Jacob†Jacob ninanga ancuta aptan y engañacoj ninanmi. nir. Rebeca gueshyacuptin Isaac caycaran sojta chunca (60) watayoj.
Esaú mayur cay derëchunta ranticushan
27 Chaypita wamrancunaga jatunyaranna. Jatun carna Esaüga jircapa puriyta mäñacuran, jirca animalcunata chariyta. Jacobmi ichanga toldullancho allilla goyäcoj caran. 28 Isaacga masmi cuyaran Esaüta jirca animalcuna charimushancunata micushpan. Rebecana cuyaran Jacobta.
29 Juc junaj Jacob yanucuycaptin Esaüga jircapa aywashanpita fiyupa uticasha chayamuran. 30 Chayno chayamur wauguinta niran: «Chay puca micuy rurashayquita mañacushayqui. Fiyupami yargaycä. Garaycamay ari» nir. (Chaypitami Esaütaga Edom‡Edom ninanga puca ninanmi. ninpis.)
31 Niptin Jacobga niran: «Garanäpäga mayur cay derëchuyquiwan canan öra rucashun.»
32 Chayno Jacob niptin Esaú niran: «Canan noga yargaypita caycashä öra manami imapäpis bälimanchu mayur cay derëchöga.»
33 Chaura Jacobga niran: «Canan öra Diospa jutincho juray guechpa cay derëchuyquiwan rucanapaj.»*Heb. 12.16
Chayno niptin Esaüga aunishpan juraran guechpa cay derëchunta chay micuywan rucananpaj. 34 Rasunpa aunircuptin Jacobga gararan landrïjas pushpu picanti rurashanta y tantatapis. Micuyta usharcur Esaüga upällalla aywacuran. Chaynömi Esaüga mayur cay derëchunpaj imatapis mana gocuranchu.

- GÉNESIS
- <
- 25
- >

*25:10 Gén. 23.3–16

*25:23 Rom. 9.12

*25:25 Esaú ninanga shaprasapa ninanmi.

†25:26 Jacob ninanga ancuta aptan y engañacoj ninanmi.

‡25:30 Edom ninanga puca ninanmi.

*25:33 Heb. 12.16

© 2011 WBT