- LEVÍTICO
- <
- 19
- >

19
Achca laycunata willapashan
1 Moisesta Tayta Dios niran:
2 «Israel-masiquicunata willapanqui:
«Noga Tayta Diosniquega santumi cä. Chaymi gamcunapis nishäcunata wiyacamar santo cay-llapa.*Lev. 11.44–45; Mat. 5.48; 1Ped. 1.16
3 «Jucniqui-jucniquipis mamayqui taytayquita rispitanqui.*Éxo. 20.12; Deut. 5.16
«Säbadu jamay junajchöpis rispitamar jamanqui.*Éxo. 20.8; Deut. 5.12 Noga Tayta Diosniquimi chayno në.
4 «Ama ïdulucunata aduranquichu. Ni jundiypa rurarcurpis ‹diosnë› nir ama aduranquichu.*Éxo. 20.23; 34.17; Deut. 27.15 Noga Tayta Diosniquimi chayno në.
5 «Alli goyaypita sacrifisyupaj uywacunata pishtarga ruranqui shongöpäno noga chasquinäpaj. 6 Pishtashayqui uywapa aychantaga chay junajlla micunqui. Puchuptin waranninpis micunquimanrämi. Quimsa junajpäna puchoj cajta ichanga rupaycachinquina. 7 Quimsa junaj goyashatana micuptiquicunaga ganranami canga. Yanganami canga nogapaj pishtar churashan ofrendanpis. 8 Chaymi ishcay junajpita mas goyasha aychata pipis micoj cäga juchayojna ricaconga. Chayno micojtaga nogapaj acrasha caycaptin ganrachishanpita tiyashayquipita gargurinqui.
9 «Cosëchata rurarga ama shuntanquichu ashircur-ashircorga. Rutushayqui rïgu shicwashantapis ama shuntanquichu. 10 Übastapis chacrapita ashircur-ashircorga ama pallacurinquichu. Shicwajcunatapis ama shuntanquinachu. Chaycunataga cachaycunqui pobricunapaj, lagacushojcunapämi. Noga Tayta Diosniquimi chayno në.*Lev. 23.22; Deut. 24.19–22
11 «Ama suwacunquichu.*Éxo. 20.15; Deut. 5.19 Ama llullacunquichu. Ama engañacunquichu.*Éxo. 20.16; Deut. 5.20 12 Llullacuypaga nogapa jutëcho ama auninquichu.*Éxo. 20.7; Deut. 5.11; Mat. 5.33 Llullacur Jutëta jogarishpayquega manacajmanmi churamanquipaj. Noga Tayta Diosniquimi chayno në.
13 «Runa-masiquita ama engañanquichu. Imantapis ama guechunquichu. Piyun arupäshojtapis pägunta warannincamaga ama shuyarächinquichu.*Deut. 24.14–15 14 Upacunataga ama ashllinquichu. Ni gapratapis ama tunichinquichu.*Deut. 27.18 Chayno rurarga nogata manami rispitamanquichu. Noga Tayta Diosniquimi chayno në.
15 «Autoridä car derëchu canqui. Pobritapis juchanpitaga ama chapanquichu. Ni rïcucunatapis juchanpitaga ama chapanquichu. Autoridä carga alli arriglanqui.*Éxo. 23.6–8; Deut. 16.19 16 Marcayquicho ama purinquichu runapa washanta rimar. Runa-masiquita wañuchinanpaj ama jitapanquichu. Noga Tayta Diosniquimi chayno në.
17 «Shongullayquicho pitapis ama chiquipanquichu. Juchanpitaga runa-masiquita piñacuy.*Mat. 18.15 Juchata ruraptin ama chapanquichu. Chaparga ishcaniquimi juchayoj ricacunquipaj. 18 Marca-masiqui imatapis rurashuptiqui ayñita ama cutichinquichu, ni nanaparanquipischu. Chaypa ruquenga runa-masiquita cuyanqui quiquiqui alli cawayta munashayquino.*Mat. 5.43; 19.19; 22.39; Mar. 12.31, 33; Luc. 10.27; Rom. 13.9; Gál. 5.14; Stg. 2.8 Noga Tayta Diosniquimi chayno në.
19 «Llapan laynëcunata sumaj wiyacuy. Uywayquicunata juc casta uywawanga ama jaruchinquichu. Chacrayquiman ama murunquichu tacuy murutaga. Röpatapis ama jaticunquichu tucuy casta jïluta tacurcachir awashataga.*Deut. 22.9–11
20 «Uyway jipash majachacänanpaj parlasha caycaptin pipis chay jipashwan cacuptenga ishcanmi castigasha canga. Ichanga chay jipash libri yargunanpaj pipis manaraj pägasha captinmi castigarpis mana wañuchinmanchu. 21 Ichanga chay runa cutichina sacrifisyuta nogapaj pishtananpaj apamonga juc carnita. Chaytaga Tincuna Toldu ñaupanman apamonga. 22 Cutichina sacrifisyupaj apamushan uyshawanrämi cüra mañacamanga juchanpita chay runata perdunanäpaj. Chaynöparämi runapa juchan perdunasha canga.
23 «Pushar chayachinäpaj caycaj nasyunman chayarga frütacunapa wayuyninta quimsa watacama ama micunquichu. 24 Chuscu wata cajcho wayushantami ichanga nogata agradësicamar nogapaj ofrendata apamunqui. 25 Pichga wata cajcho wayushantarämi gamcunaga micunqui. Chayrämi llapan frütacuna amatar wayonga. Noga Tayta Diosniquimi chayno në.
26 «Ama ima aychatapis micunquichu yawarniyojllataga.*Gén. 9.4; Lev. 7.26–27; 17.10–14; Deut. 12.16, 23; 15.23 Gamcunaga ama adibinapacoj canquichu. Ama brüju canquichu.*Deut. 18.10 27 Ajchayquita sentïduyqui jananpa ama rutucunquichu. Shaprayquitapis puntallanpa ama rutucunquichu. 28 Wañojcunapaj llaquicushpayqui garayquicunata ama yawar-yawar ruracunquichu. Cuerpuyquicho ima señaltapis ama ruracunquichu.*Lev. 21.5; Deut. 14.1 Noga Tayta Diosniquimi chayno në.
29 «Warmi wamrayqui guellaypaj jucwan-jucwan cacunanta ama dëjanquichu. Chayno arucherga pengaymanmi churanquipaj.*Deut. 23.17 Ganracunata rurachishpayquega tiyashayqui nasyuntapis ganrachinquipämi. 30 Säbadu jamay junajchöga rispitamar jamanqui. Tiyanä Toldutapis rispitanqui. Noga Tayta Diosniquimi chayno në.*Lev. 26.2
31 «Ama almata gayaj cayta yachacunquichu. Musyacojcunawan ama musyachicunquichu.*Deut. 18.11; 1Sam. 28.3; 2Rey. 23.4; Isa. 8.19 Chayta rurar ganrami ricacunquipaj. Noga Tayta Diosniquimi chayno në.
32 «Chachacunataga rispitanqui, saludanqui. Chayno rurarga nogatami rispitaycämanqui. Noga Tayta Diosniquimi chayno në.
33 «Jäpa runacuna marcayquiman lagacamojta ama ñacachinquichu. 34 Paycunataga marca-masiquitano alli ricanqui. Paycunapis gamcunanömi. Gamcunapis Egipto nasyunchöga lagacojllami carayqui.*Éxo. 22.21; Deut. 24.17–18; 27.19 Noga Tayta Diosniquimi chayno në.
35 «Pësawan pësarpis, metruwan tupurpis ama pitapis engañanquichu. 36 Alli balansawan alli pësawan pësanquega. Pishej metruwan ama engañanquichu. Mana pishej metruwan tupunqui.*Deut. 25.13–16; Prov. 20.10; Eze. 45.10; Amós 8.5; Miq. 6.11 Egiptupita jorgamushoj Tayta Diosniquimi chayno në.
37 «Llapan willapashäcunata, laynëcunata wiyacuy-llapa. Chaycunataga llapanta cumliy. Noga Tayta Diosniquimi chayno në.»

- LEVÍTICO
- <
- 19
- >

*19:2 Lev. 11.44–45; Mat. 5.48; 1Ped. 1.16

*19:3 Éxo. 20.12; Deut. 5.16

*19:3 Éxo. 20.8; Deut. 5.12

*19:4 Éxo. 20.23; 34.17; Deut. 27.15

*19:10 Lev. 23.22; Deut. 24.19–22

*19:11 Éxo. 20.15; Deut. 5.19

*19:11 Éxo. 20.16; Deut. 5.20

*19:12 Éxo. 20.7; Deut. 5.11; Mat. 5.33

*19:13 Deut. 24.14–15

*19:14 Deut. 27.18

*19:15 Éxo. 23.6–8; Deut. 16.19

*19:17 Mat. 18.15

*19:18 Mat. 5.43; 19.19; 22.39; Mar. 12.31, 33; Luc. 10.27; Rom. 13.9; Gál. 5.14; Stg. 2.8

*19:19 Deut. 22.9–11

*19:26 Gén. 9.4; Lev. 7.26–27; 17.10–14; Deut. 12.16, 23; 15.23

*19:26 Deut. 18.10

*19:28 Lev. 21.5; Deut. 14.1

*19:29 Deut. 23.17

*19:30 Lev. 26.2

*19:31 Deut. 18.11; 1Sam. 28.3; 2Rey. 23.4; Isa. 8.19

*19:34 Éxo. 22.21; Deut. 24.17–18; 27.19

*19:36 Deut. 25.13–16; Prov. 20.10; Eze. 45.10; Amós 8.5; Miq. 6.11

© 2011 WBT